Predkladacia správa

k návrhu na účasť delegácie Slovenskej republiky
na 46. zasadnutí Generálnej konferencie
Medzinárodnej agentúry pre atómovú energiu (MAAE) vo Viedni

	Slovenská republika bola prijatá za člena Medzinárodnej agentúry pre atómovú energiu na 37. Generálnej konferencii MAAE v roku 1993. 
	Generálna konferencia (ďalej len “Konferencia”) je najvyšším rozhodovacím orgánom MAAE, ktorú zvoláva generálny riaditeľ na základe požiadavky Rady guvernérov alebo väčšiny členských štátov MAAE. Na konferencii je každý členský štát reprezentovaný delegáciou, ktorú tvorí vedúci delegácie, zástupcovia a poradcovia.  V súčasnosti má MAAE   134 členov.
	V dňoch 16.-20. septembra 2002 sa bude konať v sídle MAAE vo Viedni 46. zasadnutie Generálnej konferencie, ktorému predchádzajú konzultačné stretnutia regionálnych skupín členských štátov v dňoch 14.-15. septembra 2002. 

	Konferencia v rámci navrhovaného 23 bodového programu prerokuje otázky súvisiace s  činnosťou MAAE v  uplynulom roku 2001, prejedná organizačné opatrenia Konferencie, schváli program technickej spolupráce a rozpočet na rok 2003, príspevky členských štátov do Fondu technickej spolupráce v roku 2003, zvolí nových členov Rady guvernérov a bude hlasovať o prijatí nových členov MAAE. Konferencia sa bude zaoberať aj opatreniami na posilnenie medzinárodnej spolupráce v oblasti jadrovej a  radiačnej bezpečnosti, bezpečnosti dopravy jadrových materiálov a rádioaktívneho odpadu, prejedná otázky posilnenia vedy a techniky, ako aj  pokroku, ktorý sa dosiahol v opatreniach zameraných na ochranu pred nukleárnym terorizmom. Prejedná  uplatňovanie bezpečnostných opatrení vyplývajúcich z dohody medzi  Kórejskou ľudovodemokratickou republikou a MAAE a plnenie rezolúcií Bezpečnostnej rady OSN,  týkajúcich sa jadrového programu Iraku. 
	V roku 2002 sú v spolupráci s MAAE rozpracované v SR tri národné projekty, zamerané na mierové využívanie jadrových technológií a  rozvoj ľudských zdrojov – projekt “Rádiochemický podnik na výrobu rádionuklidov pre potreby v zdravotníctve” (súčasť projektu Cyklotrónového centra SR), projekt “Diaľkovo ovládané automatické technológie na dekontamináciu a likvidáciu bloku A1 atómovej elektrárne Jaslovské Bohunice”  a  projekt zameraný na  rozvoj ľudských zdrojov a podporu jadrových technológií. Plánovaný finančný objem na rok 2002 pre národné projekty predstavuje sumu cca 347,5 tis. USD. Okrem toho, v rámci dvadsiatich šiestich regionálnych projektov, ktorých sa SR zúčastňuje, je z  Fondu pre technickú pomoc a spoluprácu vyčlenených na ich implementáciu 403 tis. USD. Na vedecko-technických projektoch spolupracuje pod odborným gestorstvom ÚJD  SR  niekoľko  ústavov a organizácií, ako napr.: Slovenské elektrárne, a. s. Bratislava, Štátne zdravotné  ústavy SR, Onkologický ústav Sv. Alžbety, Bratislava, Úrad pre normalizáciu, metrológiu a skúšobníctvo SR, Výskumný ústav jadrových elektrární Trnava, a.s., Výskumný ústav energetických zariadení, a.s. (VÚEZ, a.s.), Lesnícky výskumný ústav Zvolen, Slovenská akadémia vied,  Slovenská technická univerzita. 
	Finančný príspevok SR do MAAE sa skladá z povinného členského príspevku, z príspevku na technickú pomoc a z dobrovoľného príspevku. Povinný členský príspevok je stanovený pre Slovenskú republiku ako podiel na celkovej čiastke povinných príspevkov členských  štátov MAAE  a je hradený z rozpočtu Ministerstva zahraničných vecí SR. 

1
Príspevok na technickú pomoc je stanovený ako 8 %-ná čiastka poskytnutej technickej pomoci Slovenskej republike v  predchádzajúcom roku a  hradí sa spolu s dobrovoľným príspevkom z kapitoly ÚJD SR (pre rok 2002 je výška  8%-ného príspevku 29 440 USD,   dobrovoľný príspevok bude uhradený do výšky rozpočtovaných prostriedkov pre transfery do zahraničia - zatiaľ bola na účet MAAE poukázaná čiastka vo výške 29 930 USD).

	Spoluprácu s MAAE hodnotí ÚJD SR ako aj ďalšie organizácie, ktoré sú do spolupráce zapojené, ako veľmi efektívnu a užitočnú.  Mnoho odborníkov zo SR sa v rámci regionálnych a národných projektov zúčastňuje workshopov, tréningových programov a stáží. Rovnako SR prostredníctvom MAAE poskytuje odbornú pomoc pri zvyšovaní úrovne jadrovej bezpečnosti predovšetkým  v Arménsku, Bulharsku, Litve, Ukrajine, Pakistane a v Iráne, expertov z týchto krajín prijímajú organizácie v SR na krátkodobé i dlhodobé vedecké pobyty. 

	SR sa aktívne zúčastňuje na vypracovaní bezpečnostných návodov a požiadaviek pre umiestňovanie, výstavbu, vyraďovanie, uvádzanie do prevádzky, prevádzkovanie, vyraďovanie z prevádzky jadrových zariadení a spracovanie a  ukladanie rádioaktívnych odpadov.

2